
Tisztelt Képviselő-testület!

Dr. Sulyok Tamás köztársasági elnök 2026. április 12. napjára tűzte ki az általános országgyűlési választásokat.

A választási eljárásról szóló 2013. évi XXXVI. törvény (a továbbiakban: Ve.) 24. § (1) bekezdése szerint a szavazatszámláló bizottságok tagjait a szükséges számban a települési önkormányzat képviselő-testülete az országgyűlési képviselők általános választásának kitűzését követően, legkésőbb a szavazás napja előtti huszadik napon választja meg, személyükre a helyi választási iroda vezetője tesz indítványt.

A szavazatszámláló bizottság tagjait települési szinten kell megválasztani, a bizottságnak a településen lakcímmel rendelkező, a központi névjegyzékben szereplő választópolgár lehet tagja.



A Ve. 24. § (2)-(3) és (5) bekezdése szerint:
„(2) A helyi választási iroda vezetője a választás kitűzését követően, legkésőbb a szavazást megelőző harmadik napon osztja be a megválasztott tagokat az adott választásra a szavazatszámláló bizottságokba. A beosztást a helyi választási iroda vezetője - a szavazás napja kivételével - bármikor módosíthatja.
(3) Egy szavazatszámláló bizottságba három választott tagot kell beosztani. Ha a szavazatszámláló bizottság megbízott tagjainak száma kettőnél kevesebb, a helyi választási iroda vezetője a szavazatszámláló bizottságot kiegészíti úgy, hogy tagjainak száma öt legyen.”
„(5) A szavazatszámláló bizottságot a helyi választási iroda vezetője a szükséges számban további tagokkal egészítheti ki, ha a mozgóurnát igénylő választópolgárok száma több mint negyven.”

A megválasztott szavazatszámláló bizottsági tagok bizottságokba való beosztása 2026. március-április hónapban fog megtörténni. A tagokat nyilatkoztatni szükséges az esetleges összeférhetetlenség fennállásáról, valamint arról, hogy részt tudnak-e venni a bizottság munkájában. Ez a folyamat jelenleg is zajlik. Az előterjesztés szerint törekedtünk megfelelő számú tag és póttag jelölésére annak érdekében, hogy a bizottságokba való beosztás minden esetben biztosítható legyen.

A Ve. 33.§ (4) bekezdése szerint:
„(4) A szavazatszámláló bizottságok választott tagjainak megbízatása a következő általános választásra megválasztott szavazatszámláló bizottsági tagok megválasztásáig tart.”

A Ve. 35. § rendelkezései szerint, ha a választási bizottság választott tagjának megbízatása megszűnt, helyébe a soron következő póttag lép, póttag hiányában a települési önkormányzat képviselő-testülete új tagot és póttagokat választ. Ha nem került sor a választási bizottság új tagjának, póttagjának megválasztására, a szavazatszámláló bizottság tagjait a helyi választási iroda vezetőjének indítványára az országgyűlési egyéni választókerületi választási bizottság – jegyzőkönyvbe foglalt döntéssel – haladéktalanul megbízza.

Kérem a Tisztelt Képviselő-testületet az előterjesztés megvitatására és a határozati javaslat elfogadására!

Határozati javaslat:

Mórágy Község Önkormányzatának Képviselő-testülete a választási eljárásról szóló 2013. évi XXXVI. törvény 24. § (1) bekezdésében biztosított jogkörében eljárva szavazatszámláló bizottsági tagoknak az 1. mellékletben felsorolt személyeket megválasztja.

Ezzel egyidejűleg a 17/2022. (II. 14.) számú, valamint a 43/2024. (IV.24.) számú határozatával megválasztott szavazatszámláló bizottsági tagok megbízatása megszűnik.

Mórágy, 2026. március 11.

